Diari Oficial de la Generalitat Valenciana


Sumari del DOGV 3057, del 14-08-1997 (1997/9650)

ACORD de 30 de juliol de 1997, del Govern Valencià, pel qual es dicten mesures pressupostàries amb la finalitat de complir el principi d'equilibri pressupostari.
-----------------------------------------------------------------------------------------------------------------------------------------------------------------

### Dades del document

Número de DOGV
:   3057

Data del DOGV
:   14-08-1997

Secció del DOGV
:   CONVENIS I ACTES - ALTRES ASSUMPTES

Número del document
:   1997/9650


Data del document
:   30-07-1997

Organisme emissor
:   Conselleria d'Economia, Hisenda i Administració Pública

Tipus de document
:   Acord

Anàlisi jurídica

ACORD de 30 de juliol de 1997, del Govern Valencià, pel qual es dicten mesures pressupostàries amb la finalitat de complir el principi d'equilibri pressupostari.  
El Govern Valencià, en la reunió del dia 30 de juliol de 1997, adoptà l'acord següent:  
La consecució de la Unió Europea i Monetària exigeix el compliment de les condicions nominals de convergència, és a dir, contenir la inflació i realitzar ajustaments en la despesa pública per a la contenció del dèficit i de l'endeutament públic.  
El disseny de la política econòmica espanyola, basat en l'austeritat de la política fiscal i la contenció de la despesa pública, està orientat a la reducció de la taxa d'inflació de l'economia espanyola per aconseguir l'objectiu de la convergència real cap a la Unió Europea. En aquest context, la Comunitat Autònoma Valenciana assumeix el compromís d'adoptar les mesures pressupostàries necessàries que permeten el compliment dels objectius marcats anteriorment.  
Els avanços aconseguits en el compliment dels criteris de convergència, que permeten concebre fonamentades esperances sobre la definitiva incorporació d'espanya a la Unió Europea i Monetària en gener de 1999, unit al reforçament i rigor dels comptes públics, derivat del més recent Pla d'Estabilitat presentat pel nostre país en la reunió de l'ECOFIN, fan que el Govern Valencià haja de redoblar el seu esforç econòmic perquè la Comunitat Valenciana contribuesca en aquest camí de consolidació d'una àrea monetària única.  
Amb data 1 d'abril d'enguany, el Govern Valencià quedà assabentat de la liquidació del Pressupost de la Generalitat Valenciana de l'any 1996, realitzada per la Intervenció General de la Generalitat Valenciana, com a fase prèvia per a la formalització del Compte General, de la qual es desprenia un dèficit de 96.180.703.002 pessetes.  
L'acord esmentat incorporava en el text la necessitat d'adoptar mesures per a garantir la consecució de l'equilibri pressupostari en aquest exercici.  
Dins d'aquest àmbit d'estricte esforç de contenció de les finances públiques, les Corts Valencianes, a proposta del Govern Valencià , aprovaren la Llei 3/1996, de 30 de desembre de mesures de gestió i organització de la Generalitat Valenciana, en l'article 14 de la qual es regulaven els procediments de gestió del procés de racionalització del Sector Públic.  
En aquest sentit, l'apartat dos de l'esmentat article 14 de la Llei 3/1996, de 30 de desembre, de mesures de gestió i organització de la Generalitat Valenciana, regula amb caràcter limitador, encara que no tancat, la utilització dels recursos provinents del procés de racionalització i reestructuració financera del Sector Públic Valencià.  
És per això que resulta convenient delimitar efectivament i expressament la destinació final que se li ha de donar a aquests ingressos; la Conselleria d'Economia, Hisenda i Administració Pública considera que el nou entorn aconsella la seua aplicació íntegra a la reducció del nivell d'endeutament de la Generalitat Valenciana, circumstància que permetrà millorar la nostra qualitat financera, reduint el nostre estoc de deute viu, i d'aquesta manera aprofitar el nou escenari de tipus d'interès baixos i estables que ofereixen els mercats financers nacionals.  
En exercicis anteriors, el Govern Valencià adoptà diversos acords que preveien un conjunt de mesures encaminades a reduir el dèficit dins de l'exercici corresponent, entre aquests acords cal esmentar els adoptats amb data 6 de febrer i 16 de maig de 1995 que implicaren mesures de contenció de la despesa pública que afectaren, en el primer supòsit, prop del 5% del total del pressupost de la Generalitat Valenciana i, en el segon supòsit, el 20% del total de despeses per a operacions de capital, i l'adoptat el dia 30 de juliol de 1996, que afectà igualment un 20% del total de les operacions de capital consignades en els pressupostos de la Generalitat Valenciana.  
D'acord amb tot això i amb el que preveu el text refós de la Llei d'Hisenda Pública de la Generalitat Valenciana, el Govern Valencià, a proposta del conseller d'Economia, Hisenda i Administració Pública,  
ACORDA  
Primer  
Els ingressos que s'obtinguen del procés de racionalització i de reestructuració financera del Sector Públic Valencià hauran de ser destinats, amb caràcter obligatori, a la reducció del deute de la Generalitat Valenciana.  
Segon  
El conjunt d'obligacions que s'han de reconèixer a càrrec del pressupost de la Generalitat Valenciana per a 1997 referit a operacions de capital no podrà superar dins de cada capítol i programa pressupostari el percentatge del 85%, calculat sobre els crèdits pressupostaris dels capítols VI i VII, d'acord amb les dades comptables corresponents al tancament del mes de juny de 1997.  
Independentment d'això, s'autoritza el conseller d'Economia, Hisenda i Administració Pública perquè prenga les mesures oportunes i realitze els ajustaments pressupostaris necessaris perquè l'aplicació del que disposa aquest acord no afecte la correcta execució dels crèdits afectes a fons finalistes.  
El que disposen els paràgrafs anteriors no s'aplicarà a les seccions pressupostàries 01, 02, 03, 04 i 19.  
Tercer  
D'acord amb el que disposen els articles 28.4 del text refós de la Llei d'Hisenda Pública de la Generalitat Valenciana i 20.2 de la vigent Llei de Pressupostos, la Conselleria d'Economia, Hisenda i Administració Pública assegurarà el compliment del que disposa aquest acord.  
Sense perjudici d'això, els responsables de cada secció podran sol·licitar de la Conselleria d'Economia, Hisenda i Administració Pública, per mitjà de la Intervenció General, i respectant en tot cas els límits globals per secció, una autorització per a una aplicació diferent dels límits en els capítols i/o programes que s'adeqüe millor als objectius i ritme d'execució pressupostària de la secció.  
Quart  
En acabar l'exercici pressupostari de 1997, la Conselleria d'Economia, Hisenda i Administració Pública anul·larà les fases comptables de despesa que no hagen assolit la d'obligació. Les economies pressupostàries que se'n deriven s'aplicaran, en el procés de liquidació, a compensar el dèficit pressupostari resultat de la liquidació de l'exercici de 1996.  
València, 30 de juliol de 1997  
El conseller secretari del Govern Valencià,  
JOSÉ JOAQUÍN RIPOLL SERRANO